ครม. เห็นชอบมาตรการด้านงบประมาณ เพื่อบรรเทาผลกระทบจากโควิด-19 และภัยแล้ง
ครม. เห็นชอบมาตรการด้านงบประมาณ เพื่อบรรเทาผลกระทบจากโควิด-19 และภัยแล้งนางนฤมล ภิญโญสินวัฒน์ โฆษกประจำสำนักนายกรัฐมนตรี แถลงว่า ที่ประชุม ครม. เห็นชอบ มาตรการด้านงบประมาณ เพื่อช่วยบรรเทาผลกระทบจากโควิด-19 รวมถึงสถานการณ์ภัยแล้ง ตามที่สำนักงบประมาณเสนอ โดยแบ่งเป็น 3 ส่วน ได้แก่ งบรายจ่ายประจำ งบลงทุน และงบกลาง โดยงบรายจ่ายประจำที่ไม่ใช่ค่าใช้จ่ายในการเดินทางไปราชการต่างประเทศขอให้ไปปรับลดเงินงบประมาณรายจ่ายประจำลงร้อยละ 10 ของงบประมาณรายจ่ายประจำที่ได้รับงบประมาณไป เพื่อที่จะเอาไปดำเนินการก่อให้เกิดการจัดซื้อจัดจ้างจากผู้ประกอบการ หรือผู้ผลิตรายย่อย รวมถึงทำให้เกิดการจ้างงาน จะได้ช่วยให้มีเงินหมุนเวียนในระบบเศรษฐกิจ ส่วนที่ไม่ใช่ค่าเดินทางไปต่างประเทศ ให้ปรับลดลงร้อยละ 10 และให้นำไปจ้างงาน จัดจ้างผู้ประกอบการรายย่อย แต่หากเป็นงบค่าใช้จ่ายที่ได้รับงบประมาณในการเดินทางไปราชการต่างประเทศ ขอให้เปลี่ยนมาดำเนินการในประเทศไทย ส่วนถ้ามีแผนการเดินทางไปในประเทศกลุ่มเสี่ยงให้ระงับการเดินทางและนำงบประมาณนั้นไปพิจารณาดำเนินการตามนโยบายต่อไปส่วนงบรายจ่ายลงทุน ค่าครุภัณฑ์ ที่ต่ำกว่า 1 ล้านบาท และสิ่งก่อสร้างที่ต่ำกว่า 10 ล้านบาท หากไม่สามารถจัดซื้อจัดจ้างให้เสร็จภายในเดือนมีนาคมให้หน่วยรับงบประมาณโอน หรือเปลี่ยนแปลงเงินจำนวนดังกล่าวไปดำเนินการจัดหาครุภัณฑ์หรือสิ่งก่อสร้างอย่างอื่นที่จะช่วยลดผลกระทบทางเศรษฐกิจจากการระบาดของโรคโควิด-19 หรือไปช่วยในสถานการณ์ภัยแล้ง เช่น การพัฒนาแหล่งน้ำเพื่อเตรียมความพร้อมของพื้นที่สำหรับกักเก็บน้ำในฤดูฝนที่กำลังจะมาถึง โดยใช้แรงงานจากภาคการเกษตร หรือนำไปปรับเปลี่ยนวิธีการดำเนินงานจ้างเหมาเป็นการดำเนินการเอง เพื่อสนับสนุนให้เกิดการจ้างงานในพื้นที่ท้องถิ่น ให้พิจารณาทบทวนการจัดหาครุภัณฑ์จากต่างประเทศ มาดำเนินการจัดหาครุภัณฑ์จากผู้ผลิตภายในประเทศไทย เว้นแต่จะมีความจำเป็นจริงๆสำหรับงบกลาง ถ้ายังไม่ได้รับการจัดสรรงบจากสำนักงบประมาณ ขอให้ชะลอการดำเนินการไปก่อน ไม่ว่าจะเป็นรายการที่นายกรัฐมนตรีและคณะรัฐมนตรี ให้ความเห็นชอบแล้ว รายการที่มีคำขอ อยู่ระหว่างการพิจารณาก็ตาม ส่วนงบกลางที่ได้รับการจัดสรรไปแล้ว แต่ดูแล้วคิดว่าไม่สามารถดำเนินการ หรือก่อหนี้ผูกพัน หรือบันทึกใบสั่งซื้อได้ทันภายในวันนี้(10 มี.ค) ให้ยกเลิกโครงการ หรือรายการดังกล่าว และให้แจ้งสำนักงบประมาณภายในวันที่ 13 มีนาคม 2563 เพื่อดำเนินการส่งคืนงบประมาณดังกล่าว ให้นำกลับไปใช้ในโครงการและรายการสำคัญเร่งด่วน ตามมาตรการเร่งด่วนในการแก้ไขปัญหาภัยแล้ง และโควิด-19 กรณีที่หน่วยรับงบประมาณมีความจำเป็นมีภารกิจที่จะต้องดูแลบรรเทาผลกระทบจากโควิด-19 สถานการณ์ภัยแล้ง และมีความจำเป็นต้องใช้งบกลางขอให้ทุกหน่วยรับงบประมาณเสนอขอรับการจัดสรรตามระเบียบว่าด้วยการบริหารงบประมาณรายจ่ายงบกลางรายการเงินสำรองจ่ายเพื่อกรณีฉุกเฉินหรือจำเป็นเข้ามาที่สำนักงบประมาณภายในวันศุกร์นี้ 13 มีนาคม 2563  เพื่อสำนักงบประมาณจะนำไปพิจารณาต่อไป